pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-รมว.ดิจิทัลฯ หารือความร่วมมือด้านดิจิทัลกับเอกอัครราชทูตราชอาณาจักรเนเธอร์แลนด์
วันพุธที่ 29 สิงหาคม 2561
รมว.ดิจิทัลฯ หารือความร่วมมือด้านดิจิทัลกับเอกอัครราชทูตราชอาณาจักรเนเธอร์แลนด์
รมว.ดิจิทัลฯ
p.p1 {margin: 0.0px 0.0px 10.0px 0.0px; font: 16.0px Helvetica; -webkit-text-stroke: #000000}
p.p2 {margin: 0.0px 0.0px 10.0px 0.0px; font: 16.0px Helvetica; -webkit-text-stroke: #000000; min-height: 19.0px}
p.p3 {margin: 0.0px 0.0px 10.0px 0.0px; text-align: center; font: 16.0px Helvetica; -webkit-text-stroke: #000000}
span.s1 {font-kerning: none}
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) ให้การต้อนรับ นายเกส ปีเตอร์ ราเดอ (H.E. Mr. Kees Pieter Rade) เอกอัครราชทูตราชอาณาจักรเนเธอร์แลนด์ประจําประเทศไทย และผู้แทนจากสถานเอกอัครราชทูตฯ โดยทั้งสองฝ่ายได้ร่วมหารือเกี่ยวกับแนวทางการสร้างความร่วมมือด้านดิจิทัลระหว่างสองประเทศ ซึ่ง รมว.กระทรวงดิจิทัลฯ ได้ให้ข้อมูลว่า เทคโนโลยีดิจิทัลเป็นหนึ่งกลไกสําคัญในการขับเคลื่อนนโยบายประเทศไทย 4.0 โดยเทคโนโลยีดิจิทัลจะช่วยลดช่องว่างทางเศรษฐกิจและสังคม และยังสามารถเพิ่มศักยภาพในการแข่งขันให้แก่ประชาชน รวมทั้งช่วยสนับสนุนการพัฒนาอย่างยั่งยืนตามเป้าหมาย Sustainable Development Goals (SDG) ขององค์การสหประชาชาติ โดยกระทรวงดิจิทัลฯ มีหน้าที่สําคัญในการสนับสนุนภาคส่วนต่างๆ พัฒนาและใช้เทคโนโลยีดิจิทัลเพื่อให้เกิดประโยชน์สูงสุด รวมถึงการส่งเสริมความสะดวกในการดําเนินธุรกิจ (Ease of doing business) ซึ่งปัจจุบันกระทรวงฯ อยู่ระหว่างดําเนินโครงการที่สําคัญๆ มากมาย จึงจําเป็นต้องได้รับการสนับสนุนจากภาครัฐและภาคเอกชน รวมถึงมหาวิทยาลัยต่างๆ จากมิตรประเทศทั่วโลกจึงจะประสบความสําเร็จได้ ซึ่งเนเธอร์แลนด์เป็นหนึ่งในประเทศที่ให้ความสําคัญในการพัฒนาด้านดิจิทัล อีกทั้งยังมีความประสงค์จะกระชับความร่วมมือด้านดิจิทัลกับฝ่ายไทย โดยเฉพาะด้าน Submarine Cable, Smart City, Digital Ports และความร่วมมือในพื้นที่เขตระเบียงเศรษฐกิจพิเศษภาคตะวันออก (EEC) จึงเป็นนิมิตหมายอันดีในการพัฒนาความร่วมมือระหว่างประเทศต่อไปในอนาคต เมื่อวันที่ 28 สิงหาคม 2561 ณ สํานักงานพัฒนาธุรกรรมทางอิเล็กทรอนิกส์ (องค์การมหาชน) อาคารเดอะไนน์ทาวเวอร์ แกรนด์ พระรามเก้า (อาคารบี) ถนนพระราม 9 เขตห้วยขวาง กรุงเทพฯ
*********************************
รัฐบาลไทย-ข่าวทำเนียบรัฐบาล-ผู้บัญชาการทหารสูงสุดสาธารณรัฐแห่งสหภาพเมียนมาพร้อมสนับสนุนไทยเป็นประธานกรอบ ADMM, ADMM – Plus ในปี 2562
วันอังคารที่ 3 กันยายน 2562
ผู้บัญชาการทหารสูงสุดสาธารณรัฐแห่งสหภาพเมียนมาพร้อมสนับสนุนไทยเป็นประธานกรอบ ADMM, ADMM – Plus ในปี 2562
ผู้บัญชาการทหารสูงสุดสาธารณรัฐแห่งสหภาพเมียนมาพร้อมสนับสนุนไทยเป็นประธานกรอบ ADMM, ADMM – Plus ในปี 2562
วันนี้ (วันอังคารที่ 3 กันยายน 2562) เวลา 08.30 น. ณ ห้องสีม่วง ตึกไทยคู่ฟ้า ทําเนียบรัฐบาล พลเอกอาวุโส มิน อ่อง ไหล่ ผู้บัญชาการทหารสูงสุดสาธารณรัฐแห่งสหภาพเมียนมา เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเยือนไทยเพื่อเข้าร่วมการประชุมคณะกรรมการระดับสูง(High Level Committee: HLC) ไทย-เมียนมา ครั้งที่ 7 สรุปสาระสําคัญการหารือดังนี้
นายกรัฐมนตรียินดีที่ได้พบกับผู้บัญชาการทหารสูงสุดสาธารณรัฐแห่งสหภาพเมียนมาในโอกาสการเดินทางเยือนไทยเพื่อเป็นประธานร่วมการประชุมคณะกรรมการระดับสูง (High Level Committee : HLC) ไทย - เมียนมา ครั้งที่ 7 ที่กรุงเทพฯ เชื่อว่าการประชุมนี้จะประสบความสําเร็จเห็นความร่วมมือเป็นรูปธรรม โดยนายกรัฐมนตรีเชื่อว่ากลไกสําคัญต่างๆ ที่ได้จัดตั้งขึ้น ระหว่างกองทัพไทยและกองทัพเมียนมา อาทิ คณะกรรมการระดับสูง (High Level Committee :HLC) การประชุม (Regional Border Committee : RBC) และการประชุมคณะกรรมการชายแดนส่วนท้องถิ่น (Township Border Committee : TBC) เป็นกลไกสําคัญที่ช่วยส่งเสริมความร่วมมือทางทหารของทั้งสองกองทัพ ในการรักษาความสงบเรียบร้อย แก้ไขปัญหาความมั่นคง รวมทั้งปัญหาอื่นๆ ในพื้นที่ชายแดนไทย - เมียนมา เพื่อความมั่นคงปลอดภัย และคุณภาพชีวิตที่ดีของประชาชนทั้งสองประเทศ ทั้งนี้ นายกรัฐมนตรีแสดงความเสียใจต่อผลกระทบจากอุทกภัยและดินถล่มที่รัฐมอญ เมื่อกลางเดือนสิงหาคม 2562 ขออวยพรให้สถานการณ์กลับสู่ภาวะปกติในเร็ววัน
ผู้บัญชาการทหารสูงสุดสาธารณรัฐแห่งสหภาพเมียนมาเชื่อมั่นในความสัมพันธ์ที่ใกล้ชิด และยาวนานของทั้งสองประเทศ โดยมีการดําเนินกิจกรรมความร่วมมือครบถ้วนในทุกด้านอย่างสม่ําเสมอ มีการแลกเปลี่ยนการเยือนระหว่างผู้นําระดับสูงระหว่างกันอย่างต่อเนื่อง ทั้งในระดับรัฐบาล และระดับกองทัพ ในโอกาสนี้ ผู้บัญชาการทหารสูงสุดฯ แสดงความยินดี และเชื่อมั่นกับความร่วมมือด้านความมั่นคงกับกองทัพ และรัฐบาลไทย โดยเฉพาะอย่างยิ่งเมื่อนายกรัฐมนตรีรับตําแหน่งรัฐมนตรีว่าการกระทรวงกลาโหมด้วยอีกตําแหน่ง ยินดีที่จะทํางานร่วมกันเพื่อประโยชน์ และความเจริญของทั้งสองประเทศ ทั้งนี้ ขอร่วมแสดงความเสียใจต่อการถึงแก่อสัญกรรมของพลเอก เปรม ติณสูลานนท์ ประธานองคมนตรีและรัฐบุรุษ
ทั้งสองฝ่ายพร้อมสนับสนุนการร่วมมือกันเพื่อแก้ไขปัญหาในพื้นที่ชายแดน ได้แก่ การก่อการร้าย ยาเสพติด และการแก้ไขปัญหาการประมงผิดกฎหมาย โดยเชื่อมั่นว่าปัญหาเหล่านี้ไม่สามารถแก้ไขได้เพียงลําพัง ต้องอาศัยความร่วมมือระหว่างประเทศเพื่อนบ้าน และความร่วมมือในภูมิภาค พร้อมทั้งเห็นชอบที่จะขยายการแลกเปลี่ยนความร่วมมือด้านอื่นๆ เพิ่มเติม อาทิ การศึกษา การฝึกร่วม และขอบเขตการฝึกร่วมของทั้งสองกองทัพ
เมียนมาเชื่อมั่นการเป็นเจ้าภาพจัดการประชุมรัฐมนตรีกลาโหมอาเซียน (ADMM) และการประชุมรัฐมนตรีกลาโหมอาเซียนกับรัฐมนตรีกลาโหมประเทศคู่เจรจา (ADMM – Plus) ของไทย ในปี 2562 นี้ เชื่อว่าไทยจะมุ่งมั่นเสริมสร้างความร่วมมือด้านความมั่นคงให้เกิดขึ้นในอนุภูมิภาค ภูมิภาค และนานาประเทศได้อย่างยั่งยืน ซึ่งนายกรัฐมนตรีแสดงความขอบคุณรัฐบาล และกองทัพเมียนมาที่เป็นมิตรประเทศที่สนับสนุนการดําเนินการต่างๆของไทยเสมอมา
รัฐบาลไทย-ข่าวทำเนียบรัฐบาล-ก.อุตฯ มั่นใจกฎหมาย EEC ประกาศใช้ภายในครึ่งปีแรก ติดปีกอุตสาหกรรมใหม่
วันจันทร์ที่ 23 มกราคม 2560
ก.อุตฯ มั่นใจกฎหมาย EEC ประกาศใช้ภายในครึ่งปีแรก ติดปีกอุตสาหกรรมใหม่
นายอุตตม สาวนายน รัฐมนตรีว่าการกระทรวงอุตสาหกรรม เปิดเผยความคืบหน้าเพิ่มเติมของโครงการพัฒนาระเบียงเศรษฐกิจภาคตะวันออก (Eastern Economic Corridor : EEC ) ว่า ร่าง พ.ร.บ.เขตเศรษฐกิจพิเศษภาคตะวันออกได้ผ่านความเห็นชอบจากคณะรัฐมนตรีแล้ว
นายอุตตม สาวนายน รัฐมนตรีว่าการกระทรวงอุตสาหกรรม เปิดเผยความคืบหน้าเพิ่มเติมของโครงการพัฒนาระเบียงเศรษฐกิจภาคตะวันออก (Eastern Economic Corridor : EEC ) ว่า ร่าง พ.ร.บ.เขตเศรษฐกิจพิเศษภาคตะวันออกได้ผ่านความเห็นชอบจากคณะรัฐมนตรีแล้ว ขณะนี้อยู่ระหว่างการพิจารณาของคณะกรรมการกฤษฎีกาโดยคาดว่าน่าจะแล้วเสร็จภายในเดือนกุมภาพันธ์ 2560 จากนั้นจะเข้าสู่กระบวนการพิจารณาของสภานิติบัญญัติแห่งชาติและหากเป็นไปตามแผนจะสามารถประกาศใช้ได้ช่วงเดือนเมษายน 2560 หรืออย่างช้าภายในครึ่งปีแรก
“EEC จะเป็นเครื่องมือสําคัญในการดึงดูดการลงทุนไม่แพ้โครงการอิสเทิร์นซีบอร์ดในอดีต ซึ่งภาคเอกชนกําลังรอดูความชัดเจนของภาครัฐโดยเฉพาะเรื่องกฎหมายและการลงทุนพัฒนาโครงสร้างพื้นฐาน ที่คาดการณ์ว่าในระยะแรกจะมุ่งขยายคลัสเตอร์ที่มีศักยภาพในนิคมฯบริเวณพื้นที่อิสเทิร์นซีบอร์ดเดิม คือ ระยอง ชลบุรี ฉะเชิงเทรา ได้แก่ กลุ่มอุตสาหกรรมปิโตรเคมี กลุ่มยานยนต์ กลุ่มเครื่องใช้ไฟฟ้าและอิเล็กทรอนิกส์
และระยะต่อไปจะมุ่งเน้นพัฒนาพื้นที่นิคมอุตสาหกรรมเพื่อรองรับกลุ่ม First S-Curve ได้แก่ กลุ่มเชื้อเพลิงชีวภาพและเคมีชีวภาพ กลุ่มยานยนต์อนาคต และกลุ่มเครื่องใช้ไฟฟ้าและอิเล็กทรอนิกส์อัจฉริยะ และกลุ่ม New-S-Curve ได้แก่ กลุ่มหุ่นยนต์ กลุ่มนวัตกรรม กลุ่มการแพทย์ครบวงจร กลุ่มแปรรูปอาหาร กลุ่มการบินและโลจิสติกส์ กลุ่มการเกษตรและเทคโนโลยีชีวภาพ ซึ่งหากมีอุตสาหกรรมเต็มศักยภาพจะมีพื้นที่ประมาณ 200,000 ไร่ และก่อให้เกิดเงินลงทุนประมาณ 1.5 ล้านล้านบาท” นายอุตตม กล่าว
แผนงานพัฒนาระเบียงเศรษฐกิจภาคตะวันออกปี 2560-2564 ที่ทางภาครัฐตั้งใจผลักดันมีวัตถุประสงค์คือ 1.ลดต้นทุนโลจิสติกส์ 2.เพิ่มฐานภาษีของรัฐบาลให้ใหญ่ขึ้น 3.ยกระดับขีดความสามารถในการแข่งขันของประเทศ และ 4.ยกระดับคุณภาพชีวิตและรายได้ของประชาชน และมีเป้าหมายสําคัญ คือ เศรษฐกิจขยายตัวร้อยละ 5 ต่อปี เกิดการจ้างงานเพิ่มขึ้น 1 แสนคนต่อปี และเพิ่มจํานวนนักท่องเที่ยว 10 ล้านคนต่อปี
ทั้งนี้ จังหวัดฉะเชิงเทรา-จะเป็นเมืองน่าอยู่รองรับการขยายของกรุงเทพฯฝั่งตะวันออก, ชลบุรี-จะเป็นศูนย์กลางการศึกษาและพัฒนาทักษะนานาชาติ ศรีราชา-แหลมฉบัง จะเป็นเมืองอุตสาหกรรมผลิตสมัยใหม่ ซึ่งเชื่อมสู่การผลิตภูมิภาคลุ่มน้ําโขงและอาเซียน พัทยา-สัตหีบ จะเป็นเมืองการท่องเที่ยวและสันทนาการระดับโลก อู่ตะเภา จะเป็นศูนย์ธุรกิจการบินและโลจิสติกส์ มาบตาพุด-ระยอง จะเป็นเมืองน่าอยู่ที่สุดในอาเซียน มีอุตสาหกรรมสะอาด เช่น พลังงาน เคมีชีวภาพ วิจัยอาหาร และ Bioeconomy.
รัฐบาลไทย-ข่าวทำเนียบรัฐบาล-สธ.กระตุ้นก้าวสู่วิถีใหม่ปรับพฤติกรรมสู้โควิด-19
วันอังคารที่ 28 เมษายน 2563
สธ.กระตุ้นก้าวสู่วิถีใหม่ปรับพฤติกรรมสู้โควิด-19
กระทรวงสาธารณสุข ย้ําหลังมาตรการผ่อนคลาย ทีมปฏิบัติการฉุกเฉินควบคุมโรคโควิด 19 คงเฝ้าระวังอย่างเต็มที่ จับตาทุกความเสี่ยงที่อาจทําให้ยอดผู้ติดเชื้อกลับมาสูงอีกได้ กระตุ้นหน่วยงานรัฐ-เอกชน ออกแบบระบบ ทบทวนพฤติกรรมการทํางาน ระบบการเรียนการสอนสู่ดิจิทัล ท
กระทรวงสาธารณสุข ย้ําหลังมาตรการผ่อนคลาย ทีมปฏิบัติการฉุกเฉินควบคุมโรคโควิด 19 คงเฝ้าระวังอย่างเต็มที่ จับตาทุกความเสี่ยงที่อาจทําให้ยอดผู้ติดเชื้อกลับมาสูงอีกได้ กระตุ้นหน่วยงานรัฐ-เอกชน ออกแบบระบบ ทบทวนพฤติกรรมการทํางาน ระบบการเรียนการสอนสู่ดิจิทัล ทรานส์ฟอร์ม รองรับการทํางาน ยอมรับโควิด 19 ยังอยู่อีกนาน ต้องรอวัคซีนพร้อมเพื่อป้องกันโรค
บ่ายวันนี้ (28 เมษายน 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ธนรักษ์ ผลิพัฒน์ รองอธิบดีกรมควบคุมโรค กระทรวงสาธารณสุข กล่าวว่า แม้จะมีมาตรการผ่อนคลายบางส่วน แต่ทีมสอบสวนควบคุมโรคและทีมปฏิบัติการการแพทย์ฉุกเฉิน ยังต้องเฝ้าระวังการระบาดอย่างต่อเนื่อง จากนี้หน่วยงานภาครัฐและเอกชนควรปรับแนวทางการทํางานที่จะไม่เหมือนเดิม อาทิ การทํางานจากบ้าน (Work from Home) อาจจะกลายเป็นความจําเป็นเพื่อลดความเสี่ยง ภาครัฐควรจะทําให้ได้ถึงร้อยละ 70 ส่วนภาคเอกชนต้องพิจารณาว่าจะปรับส่วนไหนได้บ้าง ต้องจัดให้เหลื่อมเวลาการทํางาน ตั้งแต่เช้าจนถึงเที่ยง หรือชั่วโมงทํางานแต่ละวันที่ไม่เท่ากัน และต้องยึดหลักเกณฑ์ลดการสัมผัส ไม่สร้างการรวมกลุ่มที่จะเสี่ยงติดเชื้อให้เกิดขึ้นได้อีก เพราะเรายังต้องอยู่กับสถานการณ์โรคโควิด 19 ต่อไปอีกระยะหนึ่ง จนกว่าจะมีวัคซีนป้องกันโรค
รองอธิบดีกรมควบคุมโรค ยังกล่าวว่า สิ่งที่ต้องทําต่อเนื่องไม่เพียงแต่การเว้นระยะห่าง 1-2 เมตร การออกแบบทางวิศวกรรมหรือสถาปัตยกรรมที่ต้องให้ความสําคัญเรื่องการป้องกันละอองฝอยของสารคัดหลั่ง การทําความสะอาดพื้นผิวสัมผัสของวัสดุ ระบบคัดกรองคนทํางาน การออกระเบียบให้คนทํางานสามารถหยุดงานได้โดยไม่นับเป็นวันลาป่วยหากมีอาการเข้าได้กับโควิด รวมทั้งการเข้มงวดเรื่องสิ่งป้องกันตนเอง เช่น หน้ากากผ้า หน้ากากอนามัย เจลล้างมือ สิ่งเหล่านี้จะต้องทําให้เป็นมาตรฐาน และทุกกิจการที่จะเข้าสู่การผ่อนคลายต้องคํานึงถึงความปลอดภัยในการควบคุมการติดเชื้อ และการป้องกันการแพร่กระจายเป็นสําคัญอีกด้วย
“จากนี้ไปอีกประมาณ 2 เดือนที่โรงเรียนจะกลับมาเปิดเรียนเป็นปกติ ยังเป็นเรื่องที่ต้องพูดคุยร่วมกันหลายส่วน แม้สถิติออกมาว่าเด็กไม่ค่อยแสดงอาการหากติดเชื้อ แต่ที่ห่วงคือ ครู อาจารย์ พ่อแม่ผู้ปกครอง หรือผู้สูงอายุในบ้าน หากเด็กรับเชื้อมาจากโรงเรียนแล้วมาแพร่ที่บ้านจะเป็นความเสี่ยงใหม่ที่ท้าทาย อาจถึงเวลาที่ต้องมาวางแผนเรื่องการเปลี่ยนผ่านดิจิทัล ทรานส์ฟอร์ม เพื่อไปสู่วิถีใหม่ทั้งการทํางานและการเรียน น่าจะเป็นเรื่องที่ต้องทําอย่างเร่งด่วนเช่นกัน” นพ.ธนรักษ์กล่าว
**************************************** 28 เมษายน 2563
รัฐบาลไทย-ข่าวทำเนียบรัฐบาล-ยธ. มอบประกาศนียบัตรแก่ผู้ผ่านการอบรม โครงการอบรมคณะกรรมการศูนย์ยุติธรรมชุมชน รุ่นที่ 4
วันอังคารที่ 13 กุมภาพันธ์ 2561
ยธ. มอบประกาศนียบัตรแก่ผู้ผ่านการอบรม โครงการอบรมคณะกรรมการศูนย์ยุติธรรมชุมชน รุ่นที่ 4
นางกรรณิการ์ แสงทอง รองปลัดกระทรวงยุติธรรม เป็นประธานในพิธีปิดและมอบประกาศนียบัตรแก่ผู้ผ่านการอบรมโครงการอบรมคณะกรรมการศูนย์ยุติธรรมชุมชน รุ่นที่ 4
เมื่อวันเสาร์ที่ 10 กุมภาพันธ์ 2561 เวลา 09.00 น.
ณ โรงแรมนิวแทรเวิล ลอด์จ จังหวัดจันทบุรี
นางกรรณิการ์ แสงทอง รองปลัดกระทรวงยุติธรรม
เป็นประธานในพิธีปิดและมอบประกาศนียบัตรแก่ผู้ผ่านการอบรม
โครงการอบรมคณะกรรมการศูนย์ยุติธรรมชุมชน รุ่นที่ 4
และบรรยายพิเศษ ในหัวข้อ "ยุติธรรมชุมชน พลังประชาชน" โดยสรุปสาระสําคัญ ดังนี้
1.การนําภาคประชาชนมาเป็นหุ้นส่วนในกระบวนการยุติธรรม
เช่น การเฝ้าระวังการเกิดปัญหาอาชญากรรมในชุมชน การเฝ้าระวังและดูแลผู้ถูกคุมความประพฤติ
ส่งเสริมความรู้ให้กับประชาชนให้เห็นความสําคัญของปัญหาในชุมชน
และร่วมกันแก้ปัญหาผ่านการดําเนินงานศูนย์ยุติธรรมชุมชน และเพื่อให้การดําเนินงานมีประสิทธิภาพ
ในการดําเนินงานของศูนย์ยุติธรรมชุมชน จึงได้มีการแต่งตั้งคณะกรรมการศูนย์ยุติธรรมชุมชน
โดยคําสั่งของผู้ว่าราชการจังหวัด เพื่อให้ความยุติธรรมอยู่ใกล้กับประชาชนมากที่สุด
2.การแก้ไขปัญหา “คนล้นคุก” คดีส่วนใหญ่ คือ คดียาเสพติด ในเบื้องต้นปัญหานี้ต้องอาศัยความร่วมมือ
จากประชาชนในชุมชนในการเฝ้าระวังปัญหายาเสพติดในชุมชน และต้องอาศัยความร่วมมือ
จากทุกภาคส่วนในการฟื้นฟูผู้พ้นโทษจากคดีนี้
3.ปัญหาการตกเป็นเหยื่อหรือผู้เสียหายในคดีอาญา กระทรวงยุติธรรมมีกองทุนยุติธรรม
และสํานักงานช่วยเหลือทางการเงินแก่ผู้เสียหายและจําเลยในคดีอาญา
เพื่อเป็นการเยียวยาเบื้องต้นและแก้ปัญหาความเดือดร้อนให้กับประชาชนได้อย่างรวดเร็ว
และอีกหนึ่งปัญหาสําคัญของกระบวนการยุติธรรม คือ ปัญหาประชาชนไม่รู้กฎหมาย
ซึ่งปัญหานี้นําไปสู่ความเหลื่อมล้ําทางสังคมอีกด้วย จะต้องเร่งแก้ไขด้วยการให้ความรู้ทางกฎหมาย
โดยผ่านสื่อประชาสัมพันธ์หรือการให้ประชาชนเข้ามามีส่วนร่วมในการดําเนินงานของหน่วยงานรัฐ
4. การบูรณาการการทํางานของสํานักงานยุติธรรมจังหวัดและหน่วยงานในพื้นที่ผ่านกลไก
คณะกรรมการพัฒนาการบริหารงานยุติธรรมระดับจังหวัด (กพยจ.)
ต้องคํานึงถึงประโยชน์ประชาชนเป็นสําคัญ หน่วยงานในพื้นที่จังหวัดต้องมีการบูรณาการงานร่วมกัน
เพื่อเชื่อมโยงฐานข้อมูลและส่งต่องานเพื่ออํานวยความยุติธรรมให้แก่ประชาชน
รัฐบาลไทย-ข่าวทำเนียบรัฐบาล-กสร. โต้ฮิวแมนไรท์วอทช์ ย้ำไทยแก้ค้ามนุษย์ในประมงจริงจัง ดูแลแรงงานไทย-ต่างด้าวเท่าเทียม
วันพฤหัสบดีที่ 25 มกราคม 2561
กสร. โต้ฮิวแมนไรท์วอทช์ ย้ําไทยแก้ค้ามนุษย์ในประมงจริงจัง ดูแลแรงงานไทย-ต่างด้าวเท่าเทียม
กรมสวัสดิการและคุ้มครองแรงงาน โต้ฮิวแมนไรท์วอทซ์ ย้ําประเทศไทยแก้ปัญหาค้ามนุษย์ในกิจการประมงอย่างจริงจัง เน้นตรวจบังคับใช้กฎหมาย ดูแลแรงงานไทย แรงงานต่างด้าวเท่าเทียม พร้อมเปิดโอกาสให้เข้าร่วมสหภาพเรียกร้องสิทธิ
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยถึง กรณี ฮิวแมนไรท์วอทช์ เผยแพร่รายงานชื่อ “โซ่ที่ซ่อนไว้: การปฏิบัติมิชอบด้านสิทธิและแรงงานบังคับในอุตสาหกรรมประมงไทย” โดยระบุว่าประเทศไทยมีข้อบกพร่องเกิดขึ้นมากมายในการดําเนินงานนั้น ซึ่งข้อเท็จจริงแล้ว กระทรวงแรงงาน โดยกรมสวัสดิการและคุ้มครองแรงงาน ให้ความสําคัญกับประเด็นปัญหาที่เกี่ยวข้องกับสิทธิแรงงานไทยและแรงงานต่างด้าว การแก้ไขปัญหาการทําประมงผิดกฎหมาย การค้ามนุษย์ และการใช้แรงงานบังคับโดยได้ดําเนินการมาอย่างต่อเนื่อง ซึ่ง กสร. ได้ร่วมกับตํารวจ ทหาร กรมประมง กรมการจัดหางาน ศรชล. และศปมผ. ในการตรวจแรงงานในเรือประมง ทั้งก่อนทําประมง ขณะทําประมง และหลังทําประมง ตั้งแต่ปี 2558 -2560 พบการกระทําผิด 110 ลํา และได้ดําเนินคดีทางอาญากับเรือที่กระทําผิดแล้ว ทั้งนี้ กรมสวัสดิการและคุ้มครองแรงงาน ได้กําหนดให้การจ้างงานในกิจการประมงต้องทําเป็นลายลักษณ์อักษร และต้องได้รับค่าตอบแทนเป็นรายเดือน โดยสัญญาจ้างต้องทําเป็น 2 ชุด ให้ลูกจ้างเก็บไว้ 1 ชุด หากไม่ทําสัญญาจ้างลูกเรือจะไม่ได้รับอนุญาตให้ลงเรือประมง ซึ่งเมื่อมีการตรวจแรงงาน พนักงานตรวจแรงงานจะตรวจสอบโดยจะสอบข้อเท็จจริงและตรวจสอบพยานหลักฐานที่เป็นเอกสารจากทั้งฝ่ายนายจ้างและลูกจ้าง ซึ่งหากพบว่านายจ้างปฏิบัติไม่ถูกต้องก็จะมีความผิดตามกฎหมาย โดยมีโทษจําคุกไม่เกิน 6 เดือน หรือปรับ ไม่เกิน 1 แสนบาท หรือทั้งจําทั้งปรับ
อธิบดี กสร. กล่าวต่อไปว่า นอกจากการคุ้มครองสิทธิของแรงงานตามกฎหมายแล้ว พระราชบัญญัติแรงงานสัมพันธ์ พ.ศ. 2518 เปิดโอกาสให้แรงงานข้ามชาติเข้าเป็นสมาชิกของสหภาพแรงงานได้ภายใต้นายจ้างหรือสถานประกอบกิจการประเภทเดียวกัน เพื่อเรียกร้องสิทธิประโยชน์ผ่านสหภาพแรงงานที่ตนเป็นสมาชิกได้ กรณีที่ไม่ได้รับความเป็นธรรมในการจ้างงาน ก็สามารถเรียกร้องสิทธิของตนเองได้เช่นเดียวกับแรงงานไทยโดยยื่นคําร้องต่อพนักงานตรวจแรงงานซึ่งมีหน้าที่ในการคุ้มครองให้ได้รับสิทธิตามกฎหมายรวมถึงดูแลไม่ให้มีการบังคับใช้แรงงานหรือการค้ามนุษย์ด้านแรงงานด้วย
รัฐบาลไทย-ข่าวทำเนียบรัฐบาล-ประกาศสำนักนายกรัฐมนตรี เรื่อง พระบาทสมเด็จพระเจ้าอยู่หัวสวรรคต
วันอังคารที่ 1 พฤศจิกายน 2559
ประกาศสํานักนายกรัฐมนตรี เรื่อง พระบาทสมเด็จพระเจ้าอยู่หัวสวรรคต
ประกาศสํานักนายกรัฐมนตรี เรื่อง พระบาทสมเด็จพระเจ้าอยู่หัวสวรรคต
เล่ม ๑๓๓ ตอนพิเศษ ๒๓๔ ง ราชกิจจานุเบกษา ๑๓ ตุลาคม ๒๕๕๙
ประกาศสํานักนายกรัฐมนตรี
เรื่อง พระบาทสมเด็จพระเจ้าอยู่หัวสวรรคต
-------------------------------
ตามที่ได้มีประกาศสํานักพระราชวัง เรื่อง พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร สวรรคต ลงวันที่ ๑๓ ตุลาคม ๒๕๕๙ นั้น รัฐบาลได้รับทราบด้วยความโทมนัสอย่างยิ่ง จึงเห็นสมควรประกาศ ดังต่อไปนี้
๑. ให้สถานที่ราชการ รัฐวิสาหกิจ หน่วยงานของรัฐและสถานศึกษาทุกแห่ง ลดธงครึ่งเสา เป็นเวลา ๓๐ วัน ตั้งแต่วันที่ ๑๔ ตุลาคม ๒๕๕๙ เป็นต้นไป
๒. ให้ข้าราชการ พนักงานรัฐวิสาหกิจ และเจ้าหน้าที่ของรัฐไว้ทุกข์มีกําหนด ๑ ปี ตั้งแต่วันที่ ๑๔ ตุลาคม ๒๕๕๙ เป็นต้นไป
สําหรับประชาชนทั่วไป ขอให้พิจารณาดําเนินการตามความเหมาะสม
ประกาศ ณ วันที่ ๑๓ ตุลาคม พ.ศ. ๒๕๕๙
สํานักนายกรัฐมนตรี
รัฐบาลไทย-ข่าวทำเนียบรัฐบาล-รวท. ชี้งานมหกรรมประกวดฯ กระตุ้นและการสร้างแรงบันดาลใจด้านวิทยาศาสตร์ และเทคโนโลยี ให้กับกลุ่มเด็กและเยาวชนมากขึ้น
วันพุธที่ 29 มีนาคม 2560
รวท. ชี้งานมหกรรมประกวดฯ กระตุ้นและการสร้างแรงบันดาลใจด้านวิทยาศาสตร์ และเทคโนโลยี ให้กับกลุ่มเด็กและเยาวชนมากขึ้น
รวท. ชี้งานมหกรรมประกวดฯ กระตุ้นและการสร้างแรงบันดาลใจด้านวิทยาศาสตร์ และเทคโนโลยี ให้กับกลุ่มเด็กและเยาวชนมากขึ้น
เมื่อวันที่17 มีนาคม 2560 / กระทรวงวิทยาศาสตร์และเทคโนโลยี โดย ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค) สํานักงานพัฒนาวิทยาศาสตร์และเทคโนโลยีแห่งชาติ (สวทช.) จัดงานมหกรรมประกวดเทคโนโลยีสาระสนเทศแห่งประเทศไทย ครั้งที่ 16 โดยมี ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี เป็นประธานกล่าวปิดงาน พร้อมมอบรางวัลแก่ผู้ชนะการประกวด ณ ห้องไอส์แลนด์ฮอลล์ ชั้น 3 ศูนย์การค้าแฟชั่นไอส์แลนด์ กรุงเทพฯ
ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี กล่าวว่า ต้องยอมรับว่าผลงานของเยาวชนที่เป็นนักเรียน นิสิต นักศึกษา ที่ได้มีโอกาสผ่านเข้ามาถึงการประกวดรอบชิงชนะเลิศภายใต้งานมหกรรมประกวดฯ นี้ เรียกได้ว่าเป็นการคัดสุดยอดโครงการจากทุกภูมิภาคของประเทศ มาแสดงผลงานร่วมกันในช่วงเวลา 3 วันที่ผ่านมา ได้รับทราบข้อมูลว่ากว่าจะมาถึงการประกวดในรอบสุดท้ายนี้ ทางเนคเทคได้รับความร่วมมือร่วมใจในการทํางานของหลายฝ่ายหลายหน่วยงานที่ร่วมกันทํางานมาเกือบตลอดปี นับตั้งแต่การเชิญชวนเยาวชนที่มีทักษะและสนใจทางด้านวิทยาศาสตร์และเทคโนโลยี จากทั่วประเทศมาร่วมโครงการ การส่งเสริม สนับสนุน อบรม และการคัดเลือกผลงาน ซึ่งเยาวชนได้สร้างสรรค์ขึ้นมาด้วยตัวเอง มีขั้นตอนการบ่มเพาะและคัดเลือกกันหลายรอบ กว่าเยาวชนจะผ่านเข้ารอบมาเสนอและแสดงผลงานในงานมหกรรมประกวดฯ นี้ได้ ก็หมายถึงว่า เยาวชนเหล่านี้มีทักษะ ฝีมือ และผลงานที่โดดเด่นจริงๆ
ดร.อรรชกา กล่าวเพิ่มว่า กิจกรรมในครั้งนี้ นับว่าสอดรับกับเป้าหมายของรัฐบาล ในการขับเคลื่อนประเทศไทยสู่ยุค Thailand 4.0 ที่ต้องใช้วิทยาศาสตร์ เทคโนโลยีและนวัตกรรม เป็นปัจจัยหนึ่งในการขับเคลื่อน และทางกระทรวงวิทยาศาสตร์และเทคโนโลยีเอง ก็เล็งเห็นว่า การกระตุ้นและการสร้างแรงบันดาลใจด้านวิทยาศาสตร์และเทคโนโลยี ให้กับคนในสังคมโดยเฉพาะในกลุ่มเด็กและเยาวชน ซึ่งถือเป็นทรัพยากรบุคคล ที่ประมาณค่ามิได้ของประเทศชาติในอนาคตนั้นเป็นเรื่องสําคัญ ซึ่งในงานมหกรรมประกวดฯ นี้ ถือเป็นการส่งเสริมให้เด็กและเยาวชนมีความรู้ ความเข้าใจ ความคิดสร้างสรรค์ และมีกระบวนการคิดอย่างเป็นระบบตามกระบวนการทางวิทยาศาสตร์ ถือเป็นแนวทางหนึ่งที่สําคัญในการพัฒนาทรัพยากรมนุษย์ และเป็นการปลูกฝังเจตคติและแนวความคิดที่มีเหตุผลให้เกิดขึ้นแก่เยาวชนไทย ให้มีพื้นฐานในการพัฒนาความสามารถด้านวิทยาศาสตร์และเทคโนโลยีในอนาคต
สําหรับงาน “มหกรรมประกวดเทคโนโลยีแห่งประเทศไทย ครั้งที่16” ที่จัดขึ้น ในระหว่างวันที่ 15 - 17 มีนาคม ที่ผ่านมานั้น นับเป็นเวทีการประกวดสําคัญของประเทศที่จัดมายาวนานถึง 16 ปี ที่เปิดโอกาสให้เยาวชนไทยจากทั่วประเทศ นําผลงานสร้างสรรค์ในด้านวิทยาศาสตร์ ซอฟต์แวร์ และอิเล็กทรอนิกส์ มานําเสนอ อีกทั้งยังเปิดโอกาสให้นักเรียน นักศึกษา ผู้ปกครอง รวมถึงผู้สนใจทั่วไปได้รับชม ซึ่งถือว่าเป็นกิจกรรมที่ส่งเสริมการพัฒนาศักยภาพของเยาวชนไทย ในด้านกระบวนการคิดที่เป็นระบบตามกระบวนการทางวิทยาศาสตร์
เขียนข่าวโดย : นางสาวศิริวรรณ หมินหมัน
ภาพข่าวและวีดิโอ : นายภูมินทร์ ปั้นเล็ก, นายไววิทย์ ยอดประสิทธิ์
กลุ่มงานประชาสัมพันธ์ กระทรวงวิทยาศาสตร์และเทคโนโลยี
Tel. 02 333 3727-3732 โทรสาร 02 333 3834
E-Mail :pr@most.go.th
สอบถามข้อมูลเพิ่มเติมโทร Call Center 1313
รัฐบาลไทย-ข่าวทำเนียบรัฐบาล-ศูนย์ปฏิบัติการร่วมการแพทย์และสาธารณสุข ดูแลประชาชนสักการะพระบรมศพต่อเนื่อง บริเวณรอบสนามหลวง พระบรมมหาราชวัง
วันอาทิตย์ที่ 23 เมษายน 2560
ศูนย์ปฏิบัติการร่วมการแพทย์และสาธารณสุข ดูแลประชาชนสักการะพระบรมศพต่อเนื่อง บริเวณรอบสนามหลวง พระบรมมหาราชวัง
ศูนย์ปฏิบัติการร่วมการแพทย์และสาธารณสุข ดูแลประชาชนสักการะพระบรมศพต่อเนื่อง บริเวณรอบสนามหลวง พระบรมมหาราชวัง
วันนี้ (22 เมษายน 2560) นายแพทย์โสภณ เมฆธน ปลัดกระทรวงสาธารณสุข กล่าวว่า รัฐบาล โดยกระทรวงสาธารณสุข กรมการแพทย์ และศูนย์บริการการแพทย์ฉุกเฉินกรุงเทพมหานคร(ศูนย์เอราวัณ) สํานักการแพทย์ กรุงเทพมหานคร ร่วมกันให้บริการประชาชนที่เดินทางมาถวายสักการะ พระบรมศพ พระบาทสมเด็จพระปรมินทรมหาภูมิพลอดุลยเดช รัชกาลที่ 9 ณ พระที่นั่งดุสิตมหาปราสาท ภายในพระบรมมหาราชวัง และบริเวณสนามหลวง อย่างต่อเนื่อง โดยมีหน่วยงานที่ร่วมปฏิบัติจากภาครัฐ และองค์กรสาธารณประโยชน์ รวม 29 แห่ง ได้แก่หน่วยแพทย์พระราชทานฯ กระทรวงกลาโหม กระทรวงวสาธารณสุข กรุงเทพมหานคร สังกัดโรงเรียนแพทย์ สํานักงานตํารวจแห่งชาติ องค์กรเพื่อสาธารณประโยชน์ สภากาชาดไทย และสถาบันการแพทย์ฉุกเฉินแห่งชาติ
นายแพทย์โสภณ กล่าวต่อว่า การให้บริการประชาชนครอบคลุมทั้งการดูแลผู้ป่วยฉุกเฉิน การปฐมพยาบาล การดูแลสุขภาพจิต และการส่งต่อโดยมีจุดบริการ 10 จุด ได้แก่ 1.พระแม่ธรณีบีบมวยผม 2.สนามหลวงด้านทิศใต้ตรงข้ามพระบรมมหาราชวัง 3.สนามหลวงด้านทิศเหนือกองอํานวยการ กทม. 4.ประตูวิเศษชัยศรี 5.ข้างกระทรวงกลาโหม 6.สนามหลวงด้านทิศใต้ตรงข้ามศาลหลักเมือง 7.สนามหลวงด้านทิศใต้ตรงข้ามวัดมหาธาตุ 8.ประตูเทวาภิรมย์ 9.วัดมหาธาตุฯ 10.ในพระบรมมหาราชวัง ทั้งนี้จะมีโรงพยาบาลสนาม(กองทัพบก) และกรุงเทพมหานครให้บริการด้านการแพทย์ฉุกเฉิน ตลอด 24 ชั่วโมง ทั้งนี้จะมีการปรับแผนเพิ่มลดทีมแพทย์เพื่อรองรับประชาชนตามความเหมาะสมตามสถานการณ์ และจํานวนประชาชน
ทั้งนี้ขอแนะนําประชาชนที่เดินทางมีร่วมถวายสักการะพระบรมศพฯ ขอให้เตรียมสภาพร่างกายให้พร้อม พักผ่อนให้เพียงพอ จากสภาพอากาศที่ร้อนอบอ้าวในช่วงนี้ควรเตรียม หมวก พัด น้ําดื่มติดตัวมาด้วย ผู้มีโรคประจําตัวควรพกยาประจําตัวด้วย ประชาชนที่เดินทางมาคนเดียว ควรเขียนรายละเอียดประวัติการแพ้ยา หรือมีโรคประจําตัวติดตัวไว้ตลอดเวลา เพื่อเป็นข้อมูลเบื้องต้นในการดูแลพร้อมหมายเลขโทรศัพท์เพื่อติดต่อญาติ และสามารถขอรับบริการทางการแพทย์ได้ในพระบรมมหาราชวัง บริเวณสนามหลวง หรือโทรสายด่วน 1669 , 1646 ตลอด 24 ชั่วโมงนายแพทย์โสภณ กล่าว
ด้านนายแพทย์ณรงค์ อภิกุลวณิช รองอธิบดีกรมการแพทย์ ในฐานะผู้ควบคุมศูนย์ปฏิบัติการร่วมการแพทย์และการสาธารณสุข กระทรวงสาธารณสุข และกรุงเทพมหานคร กล่าวว่า ผลการปฏิบัติงานศูนย์ปฏิบัติการร่วมการแพทย์และการสาธารณสุข กระทรวงสาธารณสุข และกรุงเทพมหานคร ตั้งแต่วันที่ 14 ตุลาคม 2559- 20 เมษายน 2560 รอบ 6 เดือนที่ผ่านมาให้บริการประชาชนรวม ทั้งสิ้น 2,316,558 คน ส่วนใหญ่ร้อยละ 95 เป็นการปฐมพยาบาลเบื้องต้น เป็นลม ตรวจโรครักษาทั่วไป เช่น ปวดเมื่อยกล้ามเนื้อและกระดูก ปวดศีรษะ เวียนศีรษะ ไข้ เจ็บคอ ปวดหลัง ปวดขา เป็นต้น นําส่งรักษาต่อที่โรงพยาบาล 1,250 คน และมีผู้รับการตรวจประเมินสุขภาพทางจิต โดยทีมสุขภาพจิต(Mental Health Crisis Assessment and Treatment Team : MCATT) รวม 5,369 คน โดยพบว่าประชาชนส่วนใหญ่แนวโน้มสุขภาพจิตดีขึ้น
********************* 22 เมษายน 2560